Færre besøg fra hjemmehjælpen, flere nullermænd i klasselokalerne og længere mellem pædagogerne i daginstitutionerne. Det - eller en skattestigning - kan blive nogle af konsekvenserne for de nordjyske kommuner, når der de kommende år vil blive flere ældre i Nordjylland. En befolkningsfremskrivning fra Danmarks Statistik viser, at der allerede næste år vil være gennemsnitligt 1,8 procent flere ældre over 80 år i Nordjylland - det er langt over landsgennemsnittet på 0,5 procent. Det svarer til 4548 flere ældre end i 2018. Den største stigning tegner Frederikshavn Kommune sig for med 3,6 procent, mens Læsø tegner sig for et tilsvarende procentuelt fald. - Kommunerne sidder med aben Selv om det umiddelbart ikke lyder som store tal, vil det alligevel kunne mærkes på kommunernes økonomi. Det siger Jørgen Goul Andersen, professor på Institut for Statskundskab på Aalborg Universitet til KL's nyhedsbrev Momentum. Han peger på, at man med tilbagetrækningsreformer og højere pensionsalder på lang sigt har sikret, at den overordnede offentlige økonomi hænger sammen - men der er brug for større budgetter i kommunerne. - Der er næppe tvivl om, at det er kommunerne, der sidder med aben. For den offentlige sektor under et hænger det fint sammen på længere sigt, men det gør det ikke for kommunerne. Staten scorer på, at vi får færre år på folkepension, og på, at pensionen modregnes for stadig strre arbejdsmarkedspensioner mv., mens den størsteb elastning ligger på kommunerne, fordi de har udgifterne til flere børn og ældre, siger Jørgen Goul Andersen til Momentum. Brug for flere penge Det er nemlig hos kommunerne, at opgaven med at yde den personlige pleje og praktiske hjælp til dem, der har brug for det, ligger. Og når der kommer flere ældre, bliver det nødvendigt at ansætte mere plejepersonale. Derfor peger professoren på Aalborg Universitet på, at det er nødvendigt med større budgetter i kommunerne, hvis opgaven skal løftes. Den betragning er Venstres finansordfører Jacob Jensen enig i, men han synes ikke, at procentsatsen er vigtig. - Der er nogle gange lidt for stort fokus på, om det hedder 0,4 eller 0,8 procent vækst. Det interessante er den kvalitet, der kommer ud i den anden ende hos borgerne, og hvad der kan leveres for de penge, siger Jacob Jensen til Momentum.

Referat:
Fra 2018 til 2019 vil antallet af ældre over 80 år stige med 1,8 procent i Nordjylland. Det lyder ikke af meget, men det er en udvikling, der vil kunne mærkes på kommunernes økonomi.